Budući ministar kulture Zlatko Hasanbegović danas je u Saboru bio jedan od najprozivanijih ministara. U raspravi je označen kao proustaša, kao negator antifašizma, pa su ga novinari kada je izišao iz sabornice dočekali s pregršt pitanja.

Prvo se pitanje odnosilo na prosvjed Platforme 112 koji je jutros organiziran protiv njega.

– Prosvjedi su uobičajeni element života u svakoj liberalnoj demokraciji. Malo me ražalostilo jer sve ovo ima elemente ideološkog linča koji nema uporište u činjenicama nego u selektivnom korištenju mojih različitih izjava danih u proteklih 10 godina u sklopu mojih istraživanja i javnih debata u kontekstu specifičnih tema – rekao je Hasanbegović.

Hasanbegović je predložio svim zainteresiranima da pročitaju sve njegove pisane tekstove i članke jer su dani pod punom odgovornošću u kontekstu tada aktualnih tema.

– Sada sam kandidat za ministra kulture i jedino relevantno pitanje jest pitanje vlade i mog resora. Ne vidim razlog da me se ideološki secira. Novinari koje to zanima mogu otići u Nacionalnu sveučilišnu biblioteku i posegnuti za mojim knjigama, a mnogim samozvanim aktivistima to će biti prva prigoda da posjete taj hram kulture – uzvratio je Hasanbegović.

Objašnjavao je i svoje stajalište o antifašizmu te rekao da nije riječ o tome nego o odnosu prema jugoslavenskom totalitarističkom naslijeđu.

– Svi oni zlorabe pojam antifašizma, a svaki ozbiljan povjesničar zna da on može biti fluidan jer mu se mogu pripisivati mnoga različita značenja. Antifašist je bio i Staljin i Tito i Poll Pott i američki general Patten kojeg su spominjali saborski zastupnici koji mene žele podučavati povijesti. Ne govorimo o apstraktnom antifašizmu nego o jugoslavenskom totalitarnom naslijeđu. Hrvatska moderna država je nastala kao suprotnost jugoslavenskom komunizmu. I sve temeljne hrvatske ustavne vrednote – demokracija, parlamentarizam, nezavisnost, sloboda i ljudska prava – u savršenoj su suprotnosti s jugoslavenskim totalitarnim naslijeđem. Svoje načelno stajalište o titoizmu iznosio sam javno i ne vidim razlog da mijenjam ijedan zarez u svojim izjavama jer sam sve te izjave davao pod punom materijalnom i znanstvenom odgovornošću – rekao je Hasanbegović.

Komentirao je i svoju izjavu o tome tko je iz Drugog svjetskog rata izišao kao pobjednik.

– Kao pobjednik iz Drugog svjetskog rata izišla je obnovljena jugoslavenska država i jugoslavenski komunizam. Potpuno je jasno da se ne može govoriti u kontekstu poratnog razvitka da je bilo koji narod u srednjoj i jugoistočnoj Europi, koji je nacionalsocijalistički totalitarizam zamijenio boljševičkim totalitarizmom, izišao kao slobodan i pobjednički narod. Ono što vrijedi za baltičke narode, ne vidim zašto bi vrijedilo za hrvatski narod. Nema pobjede ako ta pobjeda ne sadrži pravo na nacionalnu slobodu i državnu nezavisnost i parlamentarni poredak. Stanje koje je nastupilo nakon 1945. bilo je negacija hrvatskog naroda i nezavisnosti i totalitarna diktatura – rekao je budući ministar.

I pitanje interpretacije Ustava jedno je pitanje, nastavio je, i opet pozvao da se pozorno pročita preambula ustava. – U njoj se navode izvori hrvatske državnosti od srednjeg vijeka do novijeg doba. To stoji isključivo u državno-pravnom smislu. Nema vrijednosnih obilježja – poručio je.

Odgovarajući na pitanja, rekao je da se svi državni blagdani koji postoje trebaju obilježavati. – Nikad nisam bio u Hrvatskom oslobodilačkom pokretu. Ako na internetu piše da sam ubio predsjednika Kennedyja, to ne znači da sam ga ubio. To treba provjeriti – odgovorio je na pitanje o HOP-u.

>>'Hrvatsku treba rasteretiti duhova prošlosti i prekinuti ideološke sukobe'

>>HND i Platforma 112 protiv imenovanja Hasanbegovića ministrom kulture